### Beslutningstema

Det besluttes, om antallet af medlemmer af Handicaprådet skal ændres. Sagen tages op, da der fra politisk side har været ønske om at se på [adresse] repræsentation i Handicaprådet.

### Historik

I forbindelse med kommunesammenlægningen i 2007 blev der truffet beslutning om sammensætningen af Handicaprådet. Oplægget var, at Handicaprådet skulle bestå af 10 medlemmer: 5 udpeget af handicaporganisationerne og 5 udpeget af Tønder Kommune (4 kommunalbestyrelsesmedlemmer og 1 fra Socialforvaltningen).

På baggrund af ønske fra politisk side blev [adresse] tildelt en plads som en yderligere repræsentant for handicaporganisationerne. Tilsvarende blev der udpeget yderligere et kommunalbestyrelsesmedlem. Fra 2007 var der således 12 medlemmer af Handicaprådet.

Siden 2014 har der været 14 medlemmer af Handicaprådet. Udvidelsen skete på baggrund af et politisk ønske om, at også Arbejdsmarkedsudvalget skulle udpege en repræsentant, så alle stående udvalg var repræsenteret i rådet. Tilsvarende fik handicaporganisationerne tildelt yderligere en plads.

### Sagsfremstilling

Handicaprådet består i dag af 7 repræsentanter, der er udpeget fra organisationerne (6 indstillet af Danske Handicaporganisationer og 1 indstillet af [adresse]). Derudover seks medlemmer af Kommunalbestyrelsen og en medarbejder fra Socialforvaltningen. De seks politikere er udpeget fra hhv. Arbejdsmarkedsudvalget, Socialudvalget, Sundhedsudvalget, Teknik- og Miljøudvalget, Kultur- og Fritidsudvalget samt Børn- og Skoleudvalget. Der er udpeget stedfortrædere for alle.

Til sammenligning består de øvrige sønderjyske kommuners Handicapråd af 5 medlemmer fra handicaporganisationer og 5 fra kommuner.

Der er lovkrav om, at antal medlemmer udpeget af hhv. organisationerne og kommunen er ens.

Det bemærkes, at antallet af handicaprådsmedlemmer i Tønder Kommune afspejler tidligere politisk ønske om bred repræsentation fra stort set samtlige stående udvalg, hvorfor andelen af eksternt udpegede rådsmedlemmer har skullet hæves tilsvarende i overensstemmelse med ovenstående krav.

Det oprindelige ønske fra 2007 om at tildele Sozialdienst Nordschleswig en plads i Handicaprådet var at sikre det tyske mindretal. Siden dengang er samarbejdet med Sozialdienst udvidet væsentligt. Der holdes løbende dialogmøder mellem Tønder Kommune og Sozialdienst, og der er i samarbejde udarbejdet en partnerskabsaftale, som er godkendt i Socialudvalget i oktober. Forvaltningen vurderer derfor, at den ekstra plads til [adresse] ikke længere er nødvendig.

Det foreslås, at nedsætte antal medlemmer i Handicaprådet til 10, hvoraf 5 udpeges på baggrund af indstilling fra Danske Handicaporganisationer og 5 udpeges af Kommunalbestyrelsen (heraf 1 medlem fra Socialforvaltningen). Udpegningen sker på det konstituerende møde i december.

Høringssvar fra Handicaprådet vil foreligge til mødet.

### Lovgrundlag

Den sociale retssikkerhedslovs § 37 a

### Indstilling Direktionen indstiller,

at antallet af medlemmer af Handicaprådet fra 2026 nedsættes til 10, hvoraf 5 udpeges efter indstilling fra Danske Handicaporganisationer, 4 medlemmer udpeges af og blandt Kommunalbestyrelsen og 1 medlem udpeges fra Socialforvaltningen,
at Handicaprådets forretningsorden konsekvensrettes, og
at udpegningen sker på det konstituerende møde i december.

### Beslutning

Indstillingen godkendt med den ændring, at antallet af medlemmer af Handicaprådet fra 2026 nedsættes til 12, hvoraf 6 udpeges efter indstilling fra Danske Handicaporganisationer, 5 medlemmer udpeges af og blandt Kommunalbestyrelsen og 1 medlem udpeges fra Socialforvaltningen.

Kenneth Thygesen (V) deltog ikke i mødet.